અલબત્ત, જેમજેમ નાણામંત્રીનું પ્રવચન આગળ વધતું ગયું તેમ તેમ અનુભૂતિ થતી ગઈ કે આ એક અસામાન્ય બજેટ છે. એટલા માટે નહીં કે તેમાં કોઈ નવી યોજનાઓ હોય, પ્રજાને રાહત આપે એવી જોગવાઈઓ હોય, શેરબજારમાં ઉછાળો આવે એવા નિર્ણયો હોય, પરંતુ આર્થિક ઉદારીકરણની નીતિ ૧૯૯૧માં દાખલ થયા બાદ પ્રથમ વાર એવું લાગ્યું કે દેશ મૂડીવાદ તરફ જે રીતે ઝડપભેર આગળ વધી રહ્યો હતો, તેમાં પરિવર્તનનાં એંધાણ આ બજેટમાં જોવા મળી રહ્યાં છે. વર્ષો પછી જાણે યાદ આવ્યું છે કે આપણો દેશ કૃષિપ્રધાન દેશ છે. વર્ષો પછી એવું લાગ્યું છે કે ચીલાચાલુ વિચારોને બાજુએ મૂકી સમગ્ર અર્થતંત્રમાં પ્રાણ ફૂંકવા માટે કોઈ નવી જ સંજીવની અજમાવવા માટેનો વિચારપૂર્વકનો નિષ્ઠાવાન પ્રયાસ આ બજેટમાં જોવા મળ્યો છે. સફળતા કે નિષ્ફળતા એ આયોજન કરતાં અમલ પર વધારે આધારિત છે, આમ છતાં દેશને પુનઃ સમાજવાદની દિશા તરફ લઈ જવા માટેનાં નિશ્ચયબળ, સાહસ અને કવાયત બદલ નાણામંત્રી, વડા પ્રધાન અને તેમની સમગ્ર ટીમ અભિનંદનને પાત્ર છે.